Η Εφορεία Αρχαιοτήτων Δυτικής Αττικής, στο πλαίσιο της συνεργασίας της με τον Δήμο Μεγαρέων, θα συμμετέχει στην 13η Έκθεση Τοπικών Αγροτικών Προϊόντων “ΜΕΓΑΡΩΝ ΓΗ”, που διοργανώνεται από τον Δήμο στο Άλσος Θεόγνιδος (Πευκάκια) από τις 02 έως τις 05 Σεπτεμβρίου 2022.

Η Εφορεία θα συμμετέχει με ιδιαίτερο περίπτερο που της έχει παραχωρηθεί και στο οποίο θα παρουσιάζεται το έργο της με πλούσιο κειμενικό, εποπτικό και οπτικοακουστικό υλικό (φωτογραφίες και βίντεο), προκειμένου οι επισκέπτες να γνωρίσουν τις εργασίες αποκατάστασης και ανάδειξης των βυζαντινών μνημείων στον Ελαιώνα των Μεγάρων, τις πρόσφατες ανασκαφές της Υπηρεσίας σε αρχαιολογικές θέσεις στα Μέγαρα, καθώς και το εντυπωσιακό υπόγειο σύστημα υδροδότησης του άστεος της κλασικής πόλης-κράτους των Μεγάρων, τμήμα του οποίου έχει αναδειχθεί.

Στο περίπτερο θα παρέχεται επιπλέον η δυνατότητα ψηφιακής λήψης του φυλλαδίου του Αρχαιολογικού Μουσείου των Μεγάρων, καθώς και του εκπαιδευτικού φυλλαδίου για παιδιά σχετικά με την Κρήνη του Θεαγένους, μέσω σάρωσης κωδικών QR.

Τα εγκαίνια της έκθεσης θα πραγματοποιηθούν την Παρασκευή, 02 Σεπτεμβρίου 2022 στις 19:30.